钦定古今图书集成/明伦汇编/氏族典/第295卷 > 《苏州府志》 > 章昭达
## 钦定古今图书集成/明伦汇编/氏族典/第295卷 > 《苏州府志》 > 章昭达

按《陈书章昭达传》，“昭达字伯通，吴兴武康人也。祖道
盖，齐广平太守。父法尚，梁扬州议曹从事。昭达性倜
傥，轻财尚气。梁大同中，昭达为东宫直。京城陷，昭达
还乡里，与世祖游，因结君臣之分。侯景平，世祖为吴
兴太守，昭达杖策来谒世祖，世祖因委以将帅，累功
除明威将军、定州刺史。是时留异拥据东阳，高祖患”
之，乃使昭达为长山县令。永定二年，除武康令。世祖
嗣位，除员外散骑常侍。天嘉元年，追论长城之功，封
欣乐县侯。二年，除使持节、散骑常侍、都督郢巴武沅
四州诸军事、智武将军、郢州刺史，寻进号平西将军。
周迪据临川反，诏令昭达征之。迪败走，征为护军将
军，改封邵武县侯。四年，陈宝应纳周迪，复共寇临川，
又以昭达为都督讨之。宝应大溃，遂克定闽中，尽擒
留异、宝应等。以功授镇前将军、开府仪同三司。寻又
出为使持节、都督江郢吴三州诸军事、镇南将军、江
州刺史。废帝即位，迁侍中、征南将军，改封邵陵郡公。
秩满，征为中抚大将军。高宗即位，进号车骑大将军，
以还朝迟留，为有司所劾，降号“车骑将军。”欧阳纥据
有岭南反，诏昭达都督众军讨之，擒纥送于京师。广
州平，以功进车骑大将军，迁司空。太建三年，遘疾薨。
昭达性严刻，每奉命出征，必昼夜倍道。然有所克捷，
必推功将帅，厨膳饮食，并同于群下，将士亦以此附
之。子大宝，袭封邵陵郡公，累官至丰州刺史。在州贪
纵，百姓怨酷。后主以太仆卿李晕代之，大宝乃举兵
反，台军主陈景祥率兵擒送都，于路死。